钦定古今图书集成/历象汇编/历法典/第073卷 > 沈括梦溪笔谈 > 历数甚微
## 钦定古今图书集成/历象汇编/历法典/第073卷 > 沈括梦溪笔谈 > 历数甚微

“世之谈数者，盖得其麤迹。然数有甚微者，非巧历所
能知，况此但迹而已，至于感而遂通天下之故者，迹
不预焉。此所以前知之神，未易可以迹求，况得其麤
也。”予之所谓甚微之迹者，世之言星者恃历以知之，
历亦出乎忆而已。予于《奉元历序》论之甚详。治平中，
金火合于轸，以崇真、宣明、景福、明崇、钦天凡十一家
大历，步之悉不合。有差三十日以上者，历岂足恃哉？
纵使在其度，然又有行黄道之里者，行黄道之外者行黄道之上者，行黄道之下者，有循度者，有失度者，
有犯经星者，有犯客星者，所占各不同，此又非历之
能知也。又一时之间，天行三十馀度，总谓之一宫，然
时有始末，岂可三十度间阴阳皆同？至交他宫，则顿
然差别。世言星历难知，唯五行时日为可据，是亦不
然。世之言五行消长者，止是知一岁之间，如冬至后
日行盈度为阳，夏至后日行缩度为阴，二分行平度。
殊不知一月之中自有消长。望前月行盈度为阳，望
后月行缩度为阴，两弦行平度。至如春木、夏火、秋金、
冬水，一月之中亦然，不止月中，一日之中亦然。《素问》
云：“疾在肝，寅卯患申酉剧；病在心，巳午患子亥剧。”此
一日之中，自有四时也。安知一时之间无四时？安知
一刻一分一刹那之中无四时耶？又安知十年、百年
一纪、一会一元之间，又岂无大四时耶？又如春为木，
九十日间当亹亹消长，不可三月三十日亥时属木，
明日“子时顿属火也。”似此之类，亦非世法可尽者。